CELEX: 32018D1251
Language: el
Date: 2018-09-18 00:00:00
Title: Εκτελεστική απόφαση (ΕΕ) 2018/1251 της Επιτροπής, της 18ης Σεπτεμβρίου 2018, για τη μη έγκριση της εμπενθρίνης ως υπάρχουσας δραστικής ουσίας για χρήση σε βιοκτόνα του τύπου προϊόντων 18 (Κείμενο που παρουσιάζει ενδιαφέρον για τον ΕΟΧ)

19.9.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 235/24
               
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2018/1251 ΤΗΣ ΕΠΙΤΡΟΠΉΣ
         της 18ης Σεπτεμβρίου 2018
         για τη μη έγκριση της εμπενθρίνης ως υπάρχουσας δραστικής ουσίας για χρήση σε βιοκτόνα του τύπου προϊόντων 18
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (1), και ιδίως το άρθρο 89 παράγραφος 1,
         Εκτιμώντας τα ακόλουθα:
         
                     (1)
                  
                  
                     Ο κατ' εξουσιοδότηση κανονισμός (ΕΕ) αριθ. 1062/2014 της Επιτροπής (2) θεσπίζει κατάλογο των υπαρχουσών δραστικών ουσιών που πρέπει να αξιολογηθούν προς τον σκοπό της ενδεχόμενης έγκρισής τους για χρήση σε βιοκτόνα. Στον εν λόγω κατάλογο περιλαμβάνεται η εμπενθρίνη (αριθ. EC: δεν υπάρχει, αριθ. CAS: 54406-48-3).
                  
               
                     (2)
                  
                  
                     Η εμπενθρίνη έχει αξιολογηθεί για χρήση σε προϊόντα του τύπου προϊόντων 18, εντομοκτόνα, ακαρεοκτόνα και προϊόντα για την καταπολέμηση άλλων αρθροπόδων, όπως ορίζεται στο παράρτημα V του κανονισμού (ΕΕ) αριθ. 528/2012.
                  
               
                     (3)
                  
                  
                     Το Βέλγιο ορίστηκε ως αρμόδια αρχή αξιολόγησης και υπέβαλε τις εκθέσεις αξιολόγησης, μαζί με τις συστάσεις του, στις 24 Ιουνίου 2016.
                  
               
                     (4)
                  
                  
                     Σύμφωνα με το άρθρο 7 παράγραφος 2 του κατ' εξουσιοδότηση κανονισμού (ΕΕ) αριθ. 1062/2014, η γνώμη του Ευρωπαϊκού Οργανισμού Χημικών Προϊόντων διατυπώθηκε στις 13 Δεκεμβρίου 2017 από την επιτροπή βιοκτόνων, αφού λήφθηκαν υπόψη τα συμπεράσματα της αρμόδιας αρχής αξιολόγησης (3).
                  
               
                     (5)
                  
                  
                     Σύμφωνα με την εν λόγω γνώμη, τα βιοκτόνα για χρήση σε προϊόντα του τύπου προϊόντων 18 τα οποία περιέχουν τη δραστική ουσία εμπενθρίνη δεν μπορεί να αναμένεται ότι θα πληρούν τις απαιτήσεις του άρθρου 19 παράγραφος 1 στοιχείο β) του κανονισμού (ΕΕ) αριθ. 528/2012.
                  
               
                     (6)
                  
                  
                     Ειδικότερα, σύμφωνα με το άρθρο 6 παράγραφος 2 του κανονισμού (ΕΕ) αριθ. 528/2012, ο αιτών οφείλει να παρέχει επαρκή στοιχεία ώστε να καθίσταται δυνατόν να καθοριστεί κατά πόσο μια δραστική ουσία πληροί τα κριτήρια εξαίρεσης που απαριθμούνται στο άρθρο 5 παράγραφος 1 του εν λόγω κανονισμού. Ο αιτών, αν και κλήθηκε επανειλημμένα από την αρμόδια αρχή αξιολόγησης να παράσχει στοιχεία σχετικά με την καρκινογόνο δράση της δραστικής ουσίας ώστε να διενεργηθεί η εν λόγω αξιολόγηση, δεν παρείχε επαρκή στοιχεία σε εύθετο χρόνο, με αποτέλεσμα να είναι αδύνατον να καθοριστεί κατά πόσο η δραστική ουσία πληροί το κριτήριο εξαίρεσης του άρθρου 5 παράγραφος 1 στοιχείο α) του εν λόγω κανονισμού.
                  
               
                     (7)
                  
                  
                     Επιπλέον, με βάση τα σενάρια που εξετάστηκαν στο πλαίσιο των εκτιμήσεων επικινδυνότητας για την υγεία των ανθρώπων και το περιβάλλον, διαπιστώθηκαν μη αποδεκτοί κίνδυνοι, ενώ δεν κατέστη δυνατόν να προσδιοριστεί ασφαλής χρήση.
                  
               
                     (8)
                  
                  
                     Επομένως, δεν ενδείκνυται να εγκριθεί η δραστική ουσία εμπενθρίνη για χρήση σε βιοκτόνα του τύπου προϊόντων 18.
                  
               
                     (9)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής βιοκτόνων,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η εμπενθρίνη (αριθ. ΕC: δεν υπάρχει, αριθ. CAS: 54406-48-3) δεν εγκρίνεται ως δραστική ουσία για χρήση σε βιοκτόνα του τύπου προϊόντων 18.
         
         
            Άρθρο 2
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 18 Σεπτεμβρίου 2018.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 167 της 27.6.2012, σ. 1.
         
            (2)  Κατ' εξουσιοδότηση κανονισμός (ΕΕ) αριθ. 1062/2014 της Επιτροπής, της 4ης Αυγούστου 2014, σχετικά με το πρόγραμμα εργασιών για τη συστηματική εξέταση όλων των υπαρχουσών δραστικών ουσιών που περιέχονται σε βιοκτόνα τα οποία αναφέρονται στον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου (ΕΕ L 294 της 10.10.2014, σ. 1).
         
            (3)  Επιτροπή βιοκτόνων (BPC), γνώμη σχετικά με την αίτηση για την έγκριση της δραστικής ουσίας εμπενθρίνη, τύπος προϊόντος: 18, ECHA/BPC/182/2017, εκδόθηκε στις 13 Δεκεμβρίου 2017.